**SPRÁVA Z VYKONANEJ KONTROLY HLAVNÉHO KONTROLÓRA OBCE TEKOVSKÉ LUŽANY –** **KONTROLA HOSPODÁRENIA ZÁKLADNEJ ŠKOLY S VYUČOVACÍM JAZYKOM MAĎARSKÝM**

**Cieľ kontroly:** Kontrola hospodárenia ZŠ s pridelenými financiami

**Kontrolovaný subjekt:** Základná škola s vyučovacím jazykom maďarským – Alapiskola, Komenského 37, Tekovské Lužany, IČO: 37864246

**Kontrolované obdobie:** 2016

Kontrola bola vykonaná v súlade s plánom kontrolnej činnosti na II. polrok 2017.

Základná škola s vyučovacím jazykom maďarským – Alapiskola (ďalej len Základná škola, prípadne ZŠ) bola zriadená 1.4.2002 Okresným úradom v Leviciach ako **rozpočtová organizácia s právnou subjektivitou**. Zriaďovacou listinou s účinnosťou od 1.4.2002 stratila platnosť zriaďovacia listina Základnej školy vydanej školskou správou dňa 30.9.1991. Zriaďovateľom Základnej školy je v zmysle Dodatku č. 1 zo dňa 1.7.2002 Obec Tekovské Lužany. Základná škola sa v zmysle bodu 8 Zriaďovacej listiny zriadila na dobu neurčitú. Predmetom činnosti je v zmysle bodu 5 poskytovanie výchovy a základného vzdelania, poskytnutie výchovy a vzdelania v čase mimo vyučovania a v čase školských prázdnin.

**Zdroje financovania:**

Do regionálneho školstva sa v zmysle zákona č. 597/2003 poskytujú normatívne a nenormatívne prostriedky. Normatívne finančné prostriedky ministerstvo rozdeľuje na **mzdový normatív**, ktorý vyjadruje normované ročné náklady na mzdy, platy vrátane poistného a príspevku zamestnávateľa do poisťovní a na **prevádzkový normatív**, ktorý vyjadruje normované ročné náklady na výchovnovzdelávací proces a prevádzku školy bez osobných nákladov.

**Normatívne financovanie** bolo v roku 2016 vo výške **116 619 €**. Z toho bolo 113 443 € použité na mzdy v tom 2 334 € navýšenie platov o 6% a 3 176 € použité na prevádzku.

Nenormatívne finančné prostriedky predstavujú financovanie rôznych aktivít a činností ako napr. príspevok na dopravu, príspevok na školu v prírode a pod.

**Nenormatívne financovanie**:

|  |  |
| --- | --- |
| Príspevok na učebnice | 269 |
| Na dopravu žiakov | 2 282 |
| Škola v prírode | 2 000 |
| Kurz pohybových aktivít v prírode – lyžiarsky kurz | 1 500 |
| Sociálne znevýhodnené prostredie | 1 235 |
| Vzdelávacie poukazy | 1 618 |
| Školské potreby | 215 |
| **SPOLU** | **9 119 €** |

Medzi originálne kompetencie obce patrí financovanie školské klubu detí (ďalej len ŠKD) v roku 2016 to bolo 17 532 €.

Rozpočet ZŠ plnenie:

Bežné výdavky rozpísané podľa ekonomickej klasifikácie, výdavky zahŕňajú funkčnú klasifikáciu 9.1.2.1 (ZŠ I. stupeň) 9.2.1.1. (ZŠ II. stupeň) a 9.5.0.1 ŠKD

|  |  |  |  |
| --- | --- | --- | --- |
|  | Schválený rozpočet | Rozpočet po zmenách | Skutočnosť k 31.12.2016 |
| **611, 612, 614 Tarifný plat, príplatky a odmeny** | **93 376** | **101 306** | **96 515,20** |
| **620 Poistné a príspevky do poisťovní** | **32 636** | **35 410** | **33 595,36** |
| **632 Energia, voda a komunikácie** | **0** | **0** | **1 747,19** |
| *V tom: Energie* |  |  | *1 333,99* |
| *Poštové služby a telekomunikačné služby* |  |  | *300,87* |
| *Komunikačná infraštruktúra (LAN,WAN..)* |  |  | *112,33* |
| **633 Materiál** | **10 690** | **11 855** | **1 433,80** |
| *V tom: Všeobecný materiál* |  |  | *483,19* |
| *Knihy, časopisy, učebnice* |  |  | *888,95* |
| *Softvér* |  |  | *31,66* |
| *Palivo - kosačka* |  |  | *30* |
| **637 Služby** | **16 623** | **18 644** | **21 221,35** |
| *V tom: Všeobecné služby* |  |  | *1 604,40* |
| *Náhrady* |  |  | *2 196* |
| *Cestovné náhrady* |  |  | *786,50* |
| *Poplatky a odvody* |  |  | *304,39* |
| *Stravovanie* |  |  | *2 977,64* |
| *Poistné* |  |  | *386,83* |
| *Prídel do Sociálneho fondu* |  |  | *1 048,21* |
| *Odmeny zamestnancov mimopracovného pomeru* |  |  | *2 592,40* |
| *Preddavky* |  |  | *9 324,98* |
| **642 Transfery** | **930** | **1 074** | **1 737,07** |
| *V tom: Transfery jednotlivcovi* |  |  | *1 624,80* |
| *Na nemocenské dávky* |  |  | *112,27* |
| **SPOLU** | **154 255** | **168 289** | **156 249,97** |

Rozpočet bežných príjmov:

|  |  |  |  |
| --- | --- | --- | --- |
|  | Schválený rozpočet | Rozpočet po zmenách | Skutočnosť k 31.12.2016 |
| 223002 Poplatky za školy a školské zariadenia | 0 | 0 | 228 |
| 242 Úroky z vkladov | 0 | 0 | 0,26 |
| **SPOLU** | 0 | 0 | 228,26 |

Pri plnení som vychádzal z finančného výkazu fin. 1-12 k 31.12.2016 a správy o hospodárení ZŠ.

**Kontrolné zistenie č. 1:**

Obec v roku 2016 zostavila svoj rozpočet pričom súčasťou rozpočtu boli príjmy aj výdavky rozpočtových organizácií teda aj ZŠ s vjm. Rozpočet bol schválený v súhrnnej sume na základné školy a teda na ZŠ s vyučovacím jazykom maďarským ako aj na slovenskú ZŠ. Po schválení rozpočtu je obec v zmysle § 12 ods. 1 zákona č. 583/2004 o rozpočtových pravidlách územnej samosprávy povinná vykonať rozpis rozpočtu na rozpočtové a príspevkové organizácie (o splnení tejto povinnosti – vykonaní rozpisu rozpočtu sa neuchoval záznam). Následne škola mala podrobne rozpracovať schválený a rozpísaný rozpočet na svoje podmienky.

Rozpísanie rozpočtu vo finančnom výkaze fin. 1-12 bolo nedostatočné, nakoľko celý rozpočet bol rozpísaný na 5 podpoložiek a to iba vo funkčnej klasifikácií 09.1.2.1 – ZŠ I. stupeň. Rozpočet na II. stupeň 09.2.1.1 uvádza schválený rozpočet, rozpočet po zmenách ako aj očakávanú skutočnosť 0. Vo finančnom výkaze nie sú oddelené ani výdavky na ŠKD 9.5.0.1.

Uvedením konaním škola porušila § 4 ods. 4 zákona č. 523/2004 o rozpočtových pravidlách verejnej správy nakoľko rozpočet nebol rozpísaný v ekonomickej klasifikácií ani vo funkčnej klasifikácií. Finančný výkaz tvorí prílohu č. 1.

§ 4 ods. 4 zákona č. 523/2004:

*V rozpočte verejnej správy, pri sledovaní plnenia rozpočtu verejnej správy a pri pohyboch na účtoch finančných aktív sa uplatňuje rozpočtová klasifikácia, podľa ktorej sa jednotne určujú a triedia príjmy a výdavky rozpočtu verejnej správy vrátane ich vecného vymedzenia, a finančné operácie s finančnými aktívami. Rozpočtovú klasifikáciu tvorí druhová klasifikácia, organizačná klasifikácia, ekonomická klasifikácia a funkčná klasifikácia. Funkčná klasifikácia sa používa najmä na účely medzinárodného porovnávania výdavkov verejnej správy podľa funkcií verejnej správy; funkčnú klasifikáciu ustanovuje osobitný predpis. Druhovú klasifikáciu, organizačnú klasifikáciu a ekonomickú klasifikáciu ustanovuje opatrenie, ktoré vydá ministerstvo financií a ktoré sa vyhlasuje uverejnením oznámenia o jeho vydaní v Zbierke zákonov Slovenskej republiky. Povinnosť uplatňovať rozpočtovú klasifikáciu sa vzťahuje na všetky subjekty verejnej správy.*

Navrhované opatrenie: Dôsledne vykonať rozpis rozpočtu v súlade s rozpočtovom klasifikáciou. Funkčne oddeliť výdavky na ŠKD.

**Kontrolné zistenie č. 2:**

V zmysle § 7 ods. 1 zákona č. 597/2003 o financovaní základných škôl, stredných škôl a školských zariadení, je základná škola povinná vypracovať a predložiť zriaďovateľovi správu o hospodárení za predchádzajúci kalendárny rok. Správa o hospodárení v zmysle § 7 ods. 2 obsahuje aj analýzu príjmov v členení podľa zdrojov a analýzu výdavkov. Ku kontrole mi bol predložený iba výkaz k správe o hospodárení za rok 2016. Vo výkaze neboli uvedené všetky nenormatívne výdavky – konkrétne chýbal príjem za školu v prírode vo výške 2 000 €. Vo výkaze nie sú ani uvedené príjmy z rozpočtu obce, ktoré boli potrebné na dofinancovanie mzdového normatívu, ktorý bol nedostatočný. Správa má v zmysle § 7 ods. 2 písm. a) obsahovať analýzu príjmov podľa zdrojov a analýzu výdavkov čo však neobsahuje, nakoľko vo výkaze nie je uvedený príjem z rozpočtu obce – dofinancovanie ZŠ.

Navrhované opatrenie: Zostavovať správu o hospodárení v súlade s § 7 zákona č. 597/2003. Uvádzať v správe analýzu všetkých príjmov t. j. aj príjmov od obce.

Ako vyplýva z vyššie uvedeného normatívne financovanie ZŠ bolo v roku 2016 nedostačujúce. **Obec z vlastných prostriedkov dofinancovala prenesené kompetencie v ZŠ v celkovej výške 10 500 € v roku 2016 a v roku 2017 dokonca 27 240 €**.

Obec ako zriaďovateľ základnej školy s vyučovacím jazykom maďarským ako aj základnej školy (slovenskej) po doručení oznámenia od okresného úradu v sídle kraja rozpíše finančné prostriedky pre jednotlivé školy. V zmysle § 4 ods. 9 zákona č. 597/2003 je **obec povinná prideliť každej zo škôl finančné prostriedky najmenej v sume určenej ustanoveným percentuálnym podielom** z časti normatívneho príspevku pre školu na kalendárny rok zodpovedajúcej osobným nákladom a ustanoveným percentuálnym podielom z časti normatívneho príspevku pre školu na kalendárny rok zodpovedajúcej prevádzkovým nákladom. **Rozdiel medzi sumou poskytnutou ministerstvom** prostredníctvom okresného úradu v sídle kraja **a medzi sumou určenou ustanovenými minimálnymi percentuálnymi podielmi z normatívnych príspevkov pre školy** **môže obec prerozdeliť jednotlivým školám** v jeho zriaďovateľskej pôsobnosti **podľa svojho rozhodnutia.** V roku 2017 musel zriaďovateľ prideliť škole minimálne 90 % z určeného mzdového normatívu a minimálne 80 % z prevádzkového normatívu rovnaká výška minimálneho podielu je určená ministerstvom aj na rok 2018.

Vzhľadom na fakt, že normatívne financovanie ZŠ s vyučovacím jazykom maďarským je nedostačujúce odporúčam hľadať možnosti riešenia tejto situácie. Pokiaľ sa neprijmú dostatočné racionalizačné opatrenia odporúčam financovať rozdiel z časti normatívnych prostriedkov, ktoré obec môže prerozdeliť zo základnej školy (slovenskej) a nezaťažovať rozpočet obce. Tým, že zákonodarca dal možnosť zriaďovateľom prerozdeliť časť určeného normatívu jednotlivým subjektom predvídal práve takéto situácie. Obec by nemala hradiť výdavky na prenesené kompetencie z vlastného rozpočtu. Obec má vyčlenené finančné prostriedky v rámci podielových daní na školstvo, ale tieto sú určené na originálne kompetencie – materskú školu, školskú jedáleň, školský klub detí, základnú umeleckú školu a nie na dofinancovanie prenesených kompetencií.

**Kontrola pokladne a bezhotovostných finančných operácií**

V rámci kontroly bolo kontrolované aj vedenie pokladničnej knihy. Pokladničné doklady boli číslované zvlášť príjmové a zvlášť výdavkové. Výbery hotovosti z účtu ZŠ boli vždy zaznamenané ako príjem v pokladni ZŠ.

**Kontrolné zistenie č. 3:**

Niektoré predložené pokladničné bloky (napr. 3/I/2016, 4/VI/2016) boli ťažko čitateľné z dôvodu vyblednutia blokov. V zmysle § 8 ods. 6 zákona č. 431/2002 o účtovníctve je účtovná jednotka povinná zabezpečiť trvalosť účtovných záznamov.

Navrhované opatrenie: Prefotiť pokladničné doklady a zabezpečiť tak ich trvalosť.

Pri kontrole bezhotovostných finančných operácií nebolo zistené žiadne pochybenie. Výdavkové finančné operácie boli preukázateľné a identifikovateľné (bolo ich možné spojiť s konkrétnymi zmluvami, faktúrami, resp. inými dokladmi).

**Kontrola Sociálneho fondu**

Na ZŠ sa vzťahuje kolektívna zmluva vyššieho stupňa, tá na rok 2016 stanovila tvorbu SF vo výške 1,05 % súhrnu hrubých miezd alebo platov zúčtovaných zamestnancom na výplatu za príslušný kalendárny mesiac. V roku 2016 sa však sociálny fond netvoril v stanovenej výške kolektívnej zmluvy, ale iba vo výške 1 %.

**Kontrolné zistenie č. 4:**

ZŠ netvorila sociálny fond vo výške stanovenej kolektívnou zmluvou 1,05 %.

Navrhované opatrenie: Pri tvorbe sociálneho fondu postupovať v súlade s kolektívnou zmluvou vyššieho stupňa.

**Kontrolné zistenie č. 5:**

Tvorba Sociálneho fondu za mesiac jún a júl nebola odvedená v termíne stanovenom § 6 ods. 2 zákona o sociálnom fonde t. j. do piatich dní po dni dohodnutom na výplatu mzdy alebo platu, najneskôr však do konca kalendárneho mesiaca.

Navrhované opatrenie: Odvod do sociálneho fondu vykonávať v termínoch určených zákonom.

Čerpanie fondu pozostávalo z príspevku učiteľom vo výške 650 € a z výdavkov na posedenie ku dňu učiteľov a vianočného posedenia spolu vo výške 230,50 €.

**Kontrolné zistenie č. 6:**

Nevykonal sa odvod zostatku nepoužitých prostriedkov fondu, ktoré sa previedli z účtu sociálneho fondu na výdavkový účet ZŠ a ktoré neboli v celom rozsahu vyčerpané na účely v zmysle § 7 ods. 1 zákona o sociálnom fonde.

Navrhované opatrenie: Vykonávať úhrady z čerpania SF priamo z účtu SF čím sa predíde prípadným nezrovnalostiam o výške použitia SF.

Správa bola vyhotovená dňa 13.2.2018

Návrh správy bol doručený na oboznámenie povinnej osobe dňa 23.1.2018.

Lehota na podanie námietok k zisteným nedostatkom, navrhnutým opatreniam bola do 29.1.2018. Povinná osoba **nepodala námietky** k zisteným nedostatkom, navrhnutým odporúčaniam a ani k lehote na predloženie písomného zoznamu splnených opatrení.

Lehota na predloženie písomného zoznamu splnených opatrení prijatých na nápravu zistených nedostatkov je do 5.2.2018

..............................................

Hlavný kontrolór obce Tekovské Lužany JUDr. Marek Keller